S-195/2015

Mál þetta, sem þingfest var 3. júní sl. og dómtekið 5. júní, var höfðað með ákæru Ríkissaksóknara, dagsettri 8. maí 2015, á hendur G-kk-þgf A-kk-þgf G-kk-þgf, kt. 000000-0000, [...],

„fyrir sérstaklega hættulega líkamsárás,

með því að hafa aðfaranótt sunnudagsins 6. júlí 2014 á bifreiðastæðinu utan við veitingastaðinn Írska barinn að Reykjavíkurvegi 60, í Hafnarfirði, ekið bifreiðinni [...] á A, sem fór þá upp á vélarhlíf bifreiðarinnar og eftir að hafa ekið bifreiðinni nokkra metra áfram, snögghemlaði ákærði þannig að A kastaðist af bifreiðinni í götuna með þeim afleiðingum að hún hlaut mar á hnakka hægra megin, heilahristing og tognun á hálsi.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Í málinu er einkaréttarkrafa af hálfu brotaþola til greiðslu miskabóta að fjárhæð 700.000 krónur auk vaxta og kostnaðar. Í þinghaldi þann 5. júní sl. tók dómari, með vísan til 1. mgr. 175. gr. laga nr. 88/2008 þá ákvörðun að vísa kröfunni á reglulegt dómþing. Höfðu lögmenn ekki uppi andmæli vegna þeirrar ákvörðunar.

Með því að ákærði játaði brot sitt skýlaust og dómari taldi ekki ástæðu til að draga í efa að játning hans væri sannleikanum samkvæm var farið með málið að hætti 1. mgr. 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun refsingar. Ákærði krafðist í fyrsta lagi að honum yrði ekki gerð refsing en til vara vægustu refsingar sem lög leyfa. Þá krafðist hann þess að málskostnaður verði greiddur úr ríkissjóði. Játning ákærða er í samræmi við önnur gögn málsins og verður hann því sakfelldur fyrir brot sitt, sem er réttilega fært til refsiákvæða í ákærunni.

Ákærði var tuttugu og eins árs þegar brotið var framið. Sakaferill ákærða hefur ekki áhrif við ákvörðun refsingar nú. Samkvæmt gögnum málsins og myndbandsupptöku af upphafi málsins, má sjá brotaþola ögra bílstjóra SP-481 með því að setja stórt bjórglas á vélarhlíf bifreiðarinnar þar sem hún var kyrrstæði í bifreiðastæði fyrir framan skemmtistað. Nokkru síðar sést hvar brotaþoli grýtir bjórglasinu í framrúðu bifreiðarinnar þar sem það splundrast. Í framhaldi sést hvar brotaþoli sparkar nokkrum sinnum í bifreiðina auk þess að eiga í útistöðum við nærliggjandi gesti. Þá sést hvað ákærði bakkar bifreiðinni burt af bílastæðinu og brotaþoli eltir bifreiðina. Að auki sést hvar brotaþoli leggst framan á vélarhlífina en ákærði ekur þá af stað með hana framan á vélarhlífinni. Ákærði ekur síðan nokkuð greitt áfram nokkra metra en stöðvar svo bifreiðina skyndilega með þeim afleiðingum sem koma fram í ákæru. Samkvæmt læknisvottorði kom brotaþoli á Landspítala daginn eftir en hún hafði neitað að fara með sjúkrabifreið eða leigubifreið á slysadeild um nóttina. Við ákvörðun refsingar verður því að horfa til 3. mgr. 218. gr. b. almennra hegningarlaga. Þá verður einnig að horfa til 4., 6. og 7. tl. 1. mgr. 70. gr. og 4. tl. 1. mgr. 74. gr. sömu laga og þess að afleiðingarnar urðu ekki alvarlegar. Með vísan til þess sem að framan er rakið, játningar ákærða fyrir lögreglu og dóminum og aldurs hans, þykir hæfileg refsing fangelsi í tvo mánuði og skal hún niður falla að einu ári liðnu frá birtingu dómsins að telja, haldi ákærði almennt skilorð 57. gr. almennra hegningarlaga nr. 19/1940.

Að þessum niðurstöðum fengnum verður ákærði dæmdur til greiðslu alls sakarkostnaðar sem er þóknun skipaðs verjanda hans, Þ-kvk-ef B-kvk-ef hrl., sem þykir hæfileg 163.680 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði G-kk-nf A-kk-nf G-kk-nf skal sæta fangelsi í tvo mánuði en fresta skal fullnustu refsingarinnar og skal hún niður falla að liðnu einu ári frá birtingu dómsins, haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, sem er þóknun skipaðs verjanda hans, Þ-kvk-ef B-kvk-ef hrl. 163.680 krónur að meðtöldum virðisaukaskatti.

Á-kvk-nf G-kvk-nf.